ΓΡΑΠΤΗ ΕΡΩΤΗΣΗ E-1374/96 υποβολή: James Provan (PPE) προς την Επιτροπή (6 Iουνίου 1996)

Θέμα: Καθυστερήσεις πληρωμών από το Ευρωπαϊκό Κοινωνικό Ταμείο

Μπορεί η Επιτροπή να αναφέρει σε ποιές ενέργειες έχει προβεί για να τεθεί τέρμα στις μεγάλες καθυστερήσεις πληρωμών από το Ευρωπαϊκό Κοινωνικό Ταμείο προς τις αρχές των κρατών μελών, καθυστερήσεις που οφείλονται στις διοικητικές διαδικασίες στις Βρυξέλλες και προκαλούν μεγάλες ταλαιπωρίες στους αποδέκτες, οι οποίοι συχνά επιβαρύνονται με υψηλούς τόκους μέχρις ότου καταβληθούν τα ποσά από τις Βρυξέλλες 7 ποια αποζημίωση διατίθεται για τα κοινωνικά ιδρύματα, τις εθελοντικές ομάδες και τις τοπικές αρχές που επιβαρύνονται με υψηλούς τόκους λόγω αυτών των καθυστερήσεων;

Απάντηση του κ. Flynn εξ ονόματος της Επιτροπής (2 Ιουλίου 1996)

Όπως επισημάνθηκε στην κοινή απάντηση την οποία έδωσε η Ευρωπαϊκή Επιτροπή στις προφορικές ερωτήσεις Η-566/95, Η-584/95, Η-605/95, Η-634/95, Η-635/95, Η-636/95, Η-637/95 της κ. Pollack και άλλων κατά τη διάρκεια του χρόνου υποβολής ερωτήσεων στη σύνοδο του Κοινοβουλίου το Σεπτέμβριο του 1995 ((Συζητήσεις του Κοινοβουλίου αριθμ. 4-467 (Σεπτέμβριος 1995). )) και στην απάντηση που έδωσε στην προφορική ερώτηση Η-231/96 του κ. McMahon κατά τη διάρκεια του χρόνου υποβολής ερωτήσεων στη σύνοδο του Κοινοβουλίου τον Απρίλιο του 1996 ((Συζητήσεις του Κοινοβουλίου (Απρίλιος 1996). )), το σύστημα για την καταβολή των χρημάτων του Ευρωπαϊκού Κοινωνικού Ταμείου διέπεται από τις διατάξεις του άρθρου 21 του κανονισμού (ΕΟΚ) 2082/93 σχετικά με το συντονισμό των διαρθρωτικών ταμείων ((ΕΕ L 193, 31.7.1993. )). Σύμφωνα με την εξήγηση που δόθηκε στις απαντήσεις, η Ευρωπαϊκή Επιτροπή δεν μπορεί να αποδεσμεύσει τις χρηματοδοτήσεις του Ευρωπαϊκού Κοινωνικού Ταμείου (Ε.Κ.Τ.) έως ότου τα κράτη μέλη υποβάλλουν αίτηση για πληρωμή, η οποία να βασίζεται σε ακριβή και διαυγή στοιχεία όσον αφορά τις δαπάνες που έχουν ήδη πραγματοποιήσει οι δικαιούχοι σύμφωνα με τις προτεραιότητες για τα μέτρα και το χρηματοοικονομικό σχέδιο των προγραμμάτων. Μόλις οι προϋποθέσεις αυτές συγκεντρωθούν και τα κράτη μέλη υποβάλλουν αίτηση, η Επιτροπή καταβάλλει τα χρήματα όσο το δυνατόν ταχύτερα και συνήθως μέσα σε 60 ημέρες.

Η Ευρωπαϊκή Επιτροπή συνεργάζεται στενά με όλες τις εθνικές αρχές για να επισημάνει τα σημεία που απαιτούν βελτίωση στα συστήματα υποβολής αιτήσεων στα κράτη μέλη. Παρ' όλα αυτά, η λήψη των απαραίτητων μέτρων για τη βελτίωση της ικανότητάς τους να διευκολύνουν την αποδέσμευση των κεφαλαίων του Ε.Κ.Τ. υπάγεται κυρίως στην αρμοδιότητα των κρατών μελών.

Το Ε.Κ.Τ. παρέχει υποστήριξη συγχρηματοδοτώντας τα επιλέξιμα έξοδα των ενεργειών που συμφωνούνται στο πλαίσιο κάθε επιχειρησιακού προγράμματος ή ενιαίου εγγράφου προγραμματισμού.

Ενώ η Ευρωπαϊκή Επιτροπή αναγνωρίζει τις ιδιαίτερες διαδικαστικές δυσκολίες που συναντούν ορισμένες οργανώσεις (ειδικά οι μη κυβερνητικές οργανώσεις), εκτιμά εντούτοις ότι οι επιβαρύνσεις από τόκους που προκύπτουν λόγω καθυστερήσεων στην καταβολή των χρημάτων δεν θεωρούνται ως επιλέξιμες δαπάνες. Η επιτροπή του Ε.Κ.Τ. που συστάθηκε στο πλαίσιο του άρθρου 124 της συνθήκης ΕΚ και λειτουργεί σύμφωνα με τις διατάξεις του άρθρου 28 του κανονισμού συντονισμού, υποστηρίζει επίσης ότι οι επιβαρύνσεις τέτοιου είδους από τόκους δεν μπορεί να θεωρηθούν ως επιλέξιμα έξοδα.